**Brukermøte OPTIPOL 2014 – 4. februar kl. 1000-1500, NINA-huset, Trondheim**

De fleste aktiviteter i CEDREN-prosjektet OPTIPOL ble formelt avsluttet ved utgangen av 2013 og det arrangeres i den anledning avsluttende brukermøte på NINA-huset tirsdag 4. februar. Møtet blir todelt; sesjonen før lunsj oppsummerer noen av prosjektets aktiviteter. Tiden etter lunsj ønsker vi å benytte til å diskutere hva som er viktige kunnskapsbehov videre i forhold til nett – både fra forvaltningen og netteiers side. Vi tar sikte på å avslutte møtet omkring kl. 1500. Velkommen!

Foreløpig program:

1000-1020 Velkommen; kort oppsummering av OPTIPOL (Kjetil Bevanger)

1020-1050 LCP. Et verktøy for fremtidens kraftledningsbyggere? (Frank Hanssen)

1050-1120 Kraftledningsgater – til nytte eller besvær? (Sigbjørn Stokke)

1120-1150 Bestandsestimering og kollisjonsdødelighet hos storfugl og orrfugl i Ogndalen (Henrik Brøseth)

1200-1245 Lunsj

1245-1500 Kraftledninger og miljø. Fremtidige kunnskapsbehov?

Ca. 5 min innledning fra

*Svein Grotli Skogen* – kunnskapsbehov fra et miljøforvaltningsperspektiv (Miljødirektoratet)

*Håvar Røstad*- fra et energiforvaltningsperspektiv (NVE)

*Johan Olav Bjerke* – fra et utbyggerperspektiv (Statnett)

*Audun Ruud* fra SINTEF gir en kort innledning omkring hvilke samfunnsmessige utfordringer som er identifisert gjennom bl.a. **Susgrid-prosjektet**.

**Aktuelle tema for videre diskusjon:**

Fra Statnetts side ble det under siste brukermøte i OPTIPOL (19. november 2012) påpekt at forholdene nå ligger til rette for undersøkelser før utbygging samt langsiktig oppfølging etter utbygging for å få ***gode effektstudier*** i forhold til ulike miljøpåvirkninger. På samme måte som i tilknytning til vindkraftutbygging vil «samlet belastning» også være et viktig tema når det gjelder nett. Er det for eksempel aktuelt med et langsiktig miljøovervåkingsprogram?

Testing og videreutvikling av ***Least-Cost-Path/Least-Cost-Siting metodikken***.Metodikken og verktøyet har vakt betydelig interesse innen flere fagområder både nasjonalt og internasjonalt (i forhold til bl.a. «samlet belastning», arealplanlegging, ressursforvaltning, pumpekraft, nettplanlegging, offshore rørinstallasjoner, radarinfrastruktur og fiskeoppdrett). OPTIPOL LCP 2.0 ferdigstilles i disse dager og det er viktig å få estimert verktøyets effektiviseringspotensial i forhold til medgått tid og kostnader knyttet til tradisjonelt utredningsarbeid.

**Kraftledninger/kraftledningsgater** – utfordringer i forhold til landskapsdesign; viltbiotop og spredningskorridor; kanteffekter og biologisk mangfold; barriere-/semibarriere-problematikk; fragmenteringsproblematikk, fuglekollisjoner/bestandseffekter, stedsspesifikke karakteristika ved kollisjonspunkter m.m.

**Kartlegging av fugletrekk** er et lite vektlagt tema i Norge i tilknytning til forundersøkelser og konsekvensutredninger til tross for at NVE i flere konsesjonsbetingelser spesifiserer krav til fugletrekk-kartlegging. Utbygger definerer pålegget dit hen at undersøkelsen skal skje «på bakgrunn av eksisterende kunnskap» da det tidligere ikke har vært praktisk gjennomførbart å foreta gode kvalitative og kvantitative fugletrekkundersøkelser. Gjennom fugleradarer er metoden og verktøyet nå på plass. Er det behov for klarere retningslinjer/forskrifter fra energi- og miljøforvaltningen som utdyper/spesifiserer hva som ligger i konsesjonskrav om fugletrekkundersøkelser?

**Samfunnsmessige utfordringer**. Konfliktene knyttet til Sima-Samnanger prosjektet sommeren 2010 – den såkalte «monstermastdebatten», viste i klartekst sprengkraften i samfunnsengasjementet og det skapte da også endringer i nettpolitisk praksis. Med ny Nettmelding som Stortinget vedtok enstemmig i mai 2012 er planprosesser endret, og for nye prosjekt i sentralnettet skal det nå gjennomføres ekstern kvalitetssikring av såkalte konseptvalgutredninger (KVU) som så skal klareres politisk i OED før tiltakshaver melder konkrete nettutviklingsprosjekt. Med «monstermastdebatten» friskt i minne er håpet at man skaper større forståelse for rådende behov, og hvorfor eventuelt det meldte nettprosjekt bør bygges. De nye nettpolitiske prosedyrer er dog kun begrenset til nytt sentralnett og lite er forandret hva gjelder regionalnettet eller oppgradering av eksisterende sentralnett. Fortsatt er det derfor store samfunnsmessige utfordringer knyttet til konkret lokalisering, finansiering og den miljø- og samfunnsmessige nytte som prosjektet kan skape.

**Områdekonsesjon**. Tapsprosesser vis a vis biologisk mangfold er ofte «resultanten» av kumulative miljøpåvirkninger og isolerte beslutninger innen forvaltning og politiske fora. Det gjelder også utbygging av kraftledningsnettet der områdekonsesjonssystemet kan føre til en lite helhetlig vurdering. Fragmentering og omdanning av habitater, påvirker de dynamiske prosesser et økosystem er avhengig av for at det biologiske mangfoldet skal kunne opprettholdes. Kraftledningsetablering uten konsekvensvurderinger er del av en kontinuerlig prosess der tallrike enkeltinngrep gjennomføres uten at det er mulig å koordinere eller overskue konsekvensene i et større tids- og romperspektiv. Dette er forhold som så langt er lite fokusert i Norge, det være seg i forhold til kraftledninger, gjerder, veier, jernbane eller annen infrastruktur. Ved siden av å fremstå som barrierer i klassisk forstand, vil det økologiske influensområde i tilknytning til denne type lineære strukturer kunne være meget bredt.

Distribusjonsnettene utgjør den klart største delen av det norske kraftledningsnettet, og i tilknytning til dette er elektrokusjonsproblematikken i flere sammenhenger blitt påpekt. **Forebyggende tiltak mot elektrokusjon** av hubro ble av forrige regjering utpekt som et satsingsområde og det ble bevilget 30 millioner til formålet. Det er satt i gang tiltak en rekke steder i landet med bl.a. OPTIPOL-sittepinnen, fugleavvisere, Uven-huven o.l. Fra CEDREN er det ved flere anledninger påpekt at det ville vært naturlig med en overordnet strategi der elektrokusjonsproblematikken ble sett i et større og mer helhetlig perspektiv – bl.a. hvilke tiltak som bør prioriteres i ulike landsdeler i forhold til kartlagte risikostrukturer. Det er også sendt to søknader til NFR om finansiering til et slikt prosjekt uten at dette så langt er gitt positive resultater. En evaluering/etterundersøkelser i forhold til de tiltak som allerede er implementert på bakgrunn av de 30 millionene som nå brukes er også et aktuelt tema.

CEDREN har nylig utgitt «*Håndbok for miljødesign i regulerte laksevassdrag*» - et produkt basert på ENVIDORR. Er det av interesse å få å utarbeidet en håndbok designet for brukersidennår det gjelder nett?